  Виталий Пронин Шаерысьтымы больницаосты выльдонлы но отчы эмъян тӥрлык басьтонлы берло кык ар куспын Москваысь 6 миллиард 388 миллион манет вуиз. 84,6 процентэз кутэмын ни.Чакламын вал: тупатъян ужъёс ортчозы эмъян учреждениосысь 220 ёзъёсын, басьтэмын луоз 1 сюрс 200 эмъян тӥрлык. Но кызьы вераз Кун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез Светлана Кривилёва, коньдонэз шыръяны быгатэмен, та лыдпусъёс бадӟымесьгес луизы. Воштӥськонъёс ортчемын республикаысьтымы эмъянъя бадӟым центръёсын но ёросъёсысь куд-ог фельдшер-акушер пунктъёсын, огъя практикаен ужась врачъёслэн офисъёсазы но. Эмъян учреждениосы ар ӵоже гинэ 6 сюрс 700 компьютеръёс басьтэмын. Эмъясьёс доры табере гожтӥськыны луэ, дорысь потатэк, Интернет пыр.- Ог 32 процентэз коньдон кошкиз нылпиослэсь но анайёслэсь тазалыксэс утёнлы, - пусйиз Светлана Петровна. - Нылпи больницаосы басьтэмын пӧртэм пумо эмъян тӥрлык, вань туж дуноосыз но, кылсярысь компьютерной томограф - татчыозь пиналъёсты эскерылӥм мӧйыослы больницаосын. Усьтӥськоз кӧня ке нуналъем нуныослы операциос лэсьтонъя центр - тӥрлык басьтэмын. Эшшо кылдоз дырызлэсь вазь вордскем нуныосты «кисьматонъя» центр. Татын ик соослэсь тазалыксэс котыр ласянь эскерозы. Кылсярысь, дырызлэсь вазь вордскемъёслэн синзы адӟе-а, уг-а - тодыны быгатӥськом вал арес тырмон котыразы гинэ. Табере - вордскемзы бере ик, озьыен, дыраз юрттэт но сётыны луоз.Шаерысьтымы 120 пала нылпиос курадӟо секыт сакыр диабетэн, соослы кулэ инсулин помпаос. Дуныз - 90 сюрс манетысен 300 сюрс манетозь. Тросэз семьяос понна та вормонтэм. Но помпа басьтонэз табере кун озьы ик ас вылаз ныпъялоз.- Туэ июнь толэзе усьтӥськыны кулэ ни ЭКО лэсьтонъя центр, - ватсаз Светлана Кривилёва. - Жаляса верано, шаерысьтымы кузпалъёс пӧлысь ог 29 процентэз нуны вордыны уг быгато. ЭКО лэсьтыны черодын али 1 сюрс 700 пар.Со пӧлысь ог 150-эз туэ ик шудзэ эскерыны быгатоз ни - нырысетӥ полаз ог 30 процентэзлы удалтэ. ЭКО-лэн дуныз ӧжытсэ ог 170 сюрс манет пала усе. Тае табере республикамы ас вылаз басьтыны дась луэ. Вазен таӵе паръёслы квотаос висъясько вал Москваысь, Санкт-Петербургысь но мукет бадӟым городъёсысь центръёсы. Соос кылёзы азьланьын но. Но паръёсты палэнэ келялом, пе, уката секыт учыръёс дыръя гинэ.Гуртъёсысь тросэз фельдшер-акушер пунктъёс курадӟо машина ӧвӧлэн. Шуге-леке вуэмъёс доры эмъясьёс пыдын пото, куддыр кӧня ке иськем но ортчоно луо.Но таослэн но осконзы кылдыны быгатоз. Туэ республикамылэн бюджетаз 15 миллион манет чакламын ни ӝог юрттэт сётон машинаос басьтонлы.Элина Кумачёва Теги: нуны Нылпиос тазалык удмуртнылкышно  